550.000 kroner. Så meget har Thisted Kommunes Økonomiudvalg budgetteret med, at Dronning Margrethes 2. sommervisit kommer til at koste. Udgifterne til besøget indebærer blandt andet en frokost til 100.000 kroner, underholdning for 50.000 kroner og udsmykning med blomster og lignende til 25.000 kroner. Da kommunen ikke var klar over dronningens besøg ved budgetplanlægningen for 2020, er der ikke taget højde for udgifterne i det nuværende budget. Det vil sige, at pengene skal findes i kommunekassen. Den opgave venter Økonomiudvalget i Thisted Kommune onsdag den 19. februar. Kongeskibet Dannebrog ankommer til Hanstholm Havn klokken 10.00, hvor det skal ligge til kaj indtil klokken 22.00. Borgmester i Thisted Kommune, Ulla Vestergaard (S) siger: - Det er med stor glæde, at vi kan byde Dronningen velkommen til Thisted Kommune og velkommen i en nyrenoveret og udvidet Hanstholm Havn. Jeg håber, at rigtig mange borgere vil være med til at give Dronningen en hjertelig velkomst, og være med til at vise Dronningen nogle af de unikke og skønne steder, vi har her i Thy.

Referat:
Når Dronning Margrethe 2. gæster Hanstholm til sommer, bliver det kommunens pengekasse, der skal betale gildet.